Il-magażin Time għażel lill-Papa Franġisku bħala l-aktar bniedem influwenti tas-sena. L-editur tal-magażin, Nancy Gibbs, kitbet li fid-disa’ xhur li ilu jmexxi l-Knisja, il-Papa poġġa lilu nnifsu fiċ-ċentru ta’ dak kollu li d-dinja qed titkellem dwaru bħalissa: ġid, faqar, ġustizzja, trasparenza, moderniżmu, globalizzazzjoni, ir-rwol tal-mara, iż-żwieġ u l-abbuż tal-poter. Din kienet it-tielet darba li t-Time għazel papa bħala l-personalità tas-sena: fl-1962 kien għażel lil Papa Ġwanni XXIII u fl-1994 il Papa Ġwanni Pawlu II. Id-Dipartiment tal-Istat Amerikan wissa li qed jikkunsidra sanzjonijiet ekonomiċi kontra l-Ukrajna. Kelliema qalet li r-reazzjoni tal-President Viktor Yanukovych għall-protesti paċifiċi mhumiex aċċettabbli fi stat demokratiku u tenniet li l-mexxejja tal-pajjiż għandhom jisimġħu l-vuċi tal-poplu. Sadanittant, il-mexxejja tal-Oppożizzjoni fl-Ukrajna ma laqgħux talba tal-President Yanukovych għal taħdidiet u qalulu li mhux se jpoġġu madwar mejda miegħu qabel ma jkeċċi ’l-gvern u jeħles lid-dimostranti kollha li arrestaw. U miċ-ċella tal-ħabs fejn ilha għal dawn l-aħħar seba’ snin, l-ex Prim Ministru Yulia Tymoshenko wkoll ħeġġet lis-supporters tagħha jitolbu r-riżenja tal-Prim Ministru Mykol Azarov, jitolbu lill-UE u lill-Istati Uniti jagħmlu s-sanzjonijiet kontra l-gvern Ukren u jitolbu investigazzjoni internazzjonali dwar il-korruzzjoni fil-pajjiż. Il-Kanċillier Angel Merkel tmur Pariġi llum għal taħdidiet mal-President François Hollande biex iħejju għas-summit tal-Kunsill Ewropew tal-ġimgħa d-dieħla li fih mistennija japprovaw l-għaqda bankarja. Il-Prim Ministru Franċiż Pierre Moscovici qal li l-laqgħa tal-lum bejn Merkel u Hollande hija important ħafna u jemmen li hemm 95 fil-mija ċans li jintlaħaq ftehim. Ansa tirraporta li l-Prim Ministru Taljan Enrico Letta rebaħ żewġ voti ta’ fiduċja – wieħed fil-Parlament u l-ieħir fis-Senat – biex hekk saħħaħ idejh biex jintroduċi riformi ekonomiċi u kostituzzjonali fl-2014. Huwa qal li dan hu bidu ġdid u li kien se jiġġieled daqs iljun biex il-pajjiż ma jmurx f’kaos. Rappor tal-UNICEF juri li 230 miljun tifel u tifla taħt il-ħames snin madwar id-dinja mhumiex reġistrati u hekk huma esklużi mill-edukazzjoni, kura u sigurtà soċjali. Barra minn hekk hawn seba’ miljuni oħra li minkejja li huma reġistrati m’għandhomx ċertifikat tat-twelid bħala prova. Fost ir-raġunijiet li ngħataw għax it-tfal ma rreġisrtawhomx hemm l-ispejjeż, barrieri kulturali u biżgħa ta’ diskriminazzjoni. Sole 24 Ore tirraporta li sid ta’ kumpanija żgħira Taljana li tbiegħ spare parts tal-karozzi ta n-nar bank fi Brescia wara li l-uffiċjali tiegħu ma tawhx self. Ir-raġel ta’ 69 sena talab lill-impjegati joħorġu mill-bank. Xerred jerry can petrol li ħa miegħu u ta n-nar lill-bank. Wara ta ruħu b’idejh f’idejn il-pulizija… u ntelaq f’idejhom b’attakk tal-qalb.